**Megbízási szerződés**

**(módosításokkal egységes szerkezetben)**

önálló orvosi tevékenység végzéséről, mely

**Balatonberény és Vörs Községek Önkormányzatai**

* mint *Megbízó*, és

**Belina és Társa Egészségügyi Kft.**

* mint *Megbízott*

között köttetett.

2007.

**Előzmények:**

* Szerződő Felek rögzítik, hogy Balatonberény Község és Vörs Község közigazgatási területe a vonatkozó önkormányzati rendeletek alapján egy háziorvosi körzetnek minősül.
* Szerződő felek rögzítik, hogy a közöttük 2003. február 3. napján határozott időre kötött, Balatonberény és Vörs Községek háziorvosi alapellátására irányuló „háziorvosi tevékenység végzéséről” szóló szerződés 2007. december 31. napján megszűnik.
* A Megbízó Önkormányzatok kinyilvánítják, hogy az 1990. évi LXV. törvény 8.§ (1) és (4) bekezdései, az 1997. évi CLIV. törvény 152.§ (1)-(2) bekezdései alapján rájuk háruló feladatok, valamint Balatonberény és Vörs községek lakosai megfelelő egészségügyi ellátásáért érzett között felelősségük alapján a továbbiakban is a „Belina és Társa” Egészségügyi Kft-vel kívánnak szerződést kötni az elmúlt években tapasztalható magas színvonalú és az állampolgárok megelégedésére nyújtott háziorvosi valamint házi gyermekorvosi ellátás megtartása érdekében.

**1.)**

Szerződő Felek:

**Balatonberény Község Önkormányzata** (8649 Balatonberény Kossuth tér 1., képviseli: Horváth László polgármester) és **Vörs Község Önkormányzata** (8711 Vörs, Alkotmány u. 29., képviseli: Deák Tamás polgármester) együttesen, mint megbízó, továbbiakban: - Megbízó, valamint

**BelinaMed Egészségügyi Szolgáltató Korlátolt Felelősségű Társaság** (Kaposvári Törvényszék CégbíróságCg.14-09-321378/5, Balatonberény, Béke u. 2, képviseli: dr.Belina Csaba ügyvezető) mint megbízott, a továbbiakban: Megbízott.

**2.)**

Jelen szerződést a Felek az egészségügyről szóló 1997. évi CLIV. törvény, az önálló orvosi tevékenységről szóló 2000. évi II. törvény, a háziorvosi működtetési jog megszerzéséről és visszavonásáról, valamint a háziorvosi tevékenységhez szükséges ingó, ingatlan vagyon és működtetési jog megszerzésének hitelfeltételeiről szóló 18/2000.(II.25.) Korm.rendelet, továbbá a háziorvosi, házi gyermekorvosi és fogorvosi tevékenységről szóló 4/2000.(II.25.) EüM. rendeletben foglaltak szerinti területi ellátási kötelezettséggel felnőtt és gyermek háziorvosi feladatok ellátása érdekében kötik meg.

**3.)**

Megbízó megbízza 2008. január 1. napjától határozatlan időre Megbízottat, hogy a háziorvosi feladatokat folyamatos területi ellátási kötelezettséggel Balatonberény és Vörs közigazgatási területén, mint háziorvosi vegyes (felnőtt és gyermek) körzet területén egészségügyi társas vállalkozás keretében ellássa. Megbízott jelen szerződés aláírásával a megbízást elfogadja.

Szerződő felek rögzítik, hogy jelen megbízási szerződésnek a gyermek- és oktatási intézmények orvosi feladatainak ellátása nem tárgya, tekintettel, hogy a Megbízó fenntartásában oktatási intézmény nem működik.

**4.)**

Szerződő Felek rögzítik, hogy a Megbízott részéről dr. Belina Csaba ügyvezető – és egyben a társaság tagja – rendelkezik azon képesítéssel, amely alapján jogosult a háziorvosi tevékenység tényleges végzésére, így a folyamatos háziorvosi ellátást jelentő tevékenységet személyesen dr. Belina Csaba köteles ellátni (továbbiakban: Háziorvos). Megbízott, illetve Háziorvos kijelenti, hogy a tevékenység folytatásához előírt jogszabályi feltételeknek megfelel, rendelkezik a tevékenység folytatására feljogosító ÁNTSZ engedéllyel, a Magyar Orvosi Kamara által kiadott, a működtetési jog megszerzését tanúsító hatósági bizonyítvánnyal, az ÁNTSZ megyei intézete alkalmasság minősítő jogerős határozatával, valamint határozatlan időre szóló felelősségbiztosítással.

**5.)**

A Háziorvos kötelezettséget vállal arra, hogy a működési területén a mindenkor hatályos jogszabályoknak és szakmai szabályoknak és előírásoknak megfelelően személyes és folyamatos orvosi ellátást nyújt az egészségi állapot megőrzése, a betegségek megelőzése és gyógyítása, gondozása céljából.

Folyamatos az ellátás, ha

1. a háziorvosi szolgálat orvosa – a háziorvosi, házi gyermekorvosi és fogorvosi tevékenységről szóló 4/2000.(II.25.) EüM. rendeletben – a meghatározott rendelési időben, rendelőjében háziorvosi tevékenységet végez;
2. munkanaponként a háziorvosi szolgálat orvosa 8 órában az őt választó biztosítottak számára rendelkezésre áll, ide nem értve a keresőképtelenség, a hivatalos távollét, illetve a szabadság miatt szükségessé váló helyettesítés eseteit;
3. munkanaponként a háziorvosi szolgálat által alkalmazott ápoló 8 órában a biztosítottak számára rendelkezésre áll, ide nem értve a keresőképtelenség, a hivatalos távollét, illetve a szabadság miatt szükségessé váló helyettesítés eseteit.

A gyógyító-megelőző alapellátás keretében a háziorvos feladatkörébe tartozik különösen az egészséges lakosság részére nyújtott tanácsadás és szűrés, a beteg vizsgálata, gyógykezelése, egészségi állapotának ellenőrzése, orvosi rehabilitációja, illetve szükség esetén szakorvosi vagy fekvőbeteg-gyógyintézeti vizsgálatra, gyógykezelésre való utalása. A háziorvos feladatkörében tartoznak továbbá – amennyiben jelen szerződés eltérően nem rendelkezik – a 4/2000.(II.25.) EüM. rendelet 4.§ (2) és (3) bekezdésében felsorolt tevékenységek is.

A Háziorvos köteles ellátni az ellátási területén lakó, a külön jogszabályban foglaltak szerint hozzá bejelentkezett és az általa elfogadott biztosítottakat. A Háziorvos köteles ellátni továbbá a rendelési idejében hozzá forduló személyeket, ha heveny megbetegedésük vagy krónikus betegségük miatt ellátatlanságuk az egészséget károsító vagy a gyógyulást lassító állapotromláshoz vezetne.

A háziorvosi tevékenység minőségbiztosítása a Háziorvos feladata. A háziorvosi tevékenység szakmai felügyeletét az ÁNTSZ felügyelő szakfőorvosai látják el.

A megbízó Önkormányzatok által tervezett időpontban a képviselő-testületeket, vagy az illetékes bizottságait, illetve a polgármestereket a Háziorvos – kérelemre – munkájáról, a háziorvosi ellátás tapasztalatairól kérelemtől függően írásban vagy szóban tájékoztatja.

**6.)**

Szerződő Felek megállapodnak, hogy a Háziorvos a szerződés tárgyát képező tevékenységet a 8649 Balatonberény Béke u. 2. és a 8711 Vörs, Alkotmány u. 25/B. sz. alatti rendelőkben, illetőleg – szükség esetén – az ellátási körzet területén belül a helyszínen, a beteg lakásán végzi. Megbízott a megbízás ellátásához saját gépkocsit használ.

**7.)**

***A Megbízott vállalja, hogy Balatonberény és Vörs településeken biztosítja a heti 20 óra rendelési időt, melyen belül 4 óra prevenciós rendelési időt is tart, és heti 20 óra rendelkezésre állási időt vállal. A rendelés helyét és időjét jelen szerződés 1. számú melléklete tartalmazza.***

Szerződő Felek kijelentik, hogy a fentiekben meghatározott rendelési időpontokat bármelyik fél indokolt kérelmére külön, írásbeli megállapodásukkal módosíthatják.

Megbízott köteles a jogszabályokban meghatározott hirdetményeket, tájékoztatókat, valamint a rendelések időpontjait és a Háziorvos elérhetőségét, távolléte esetén a helyettesítés rendjét a rendelők helyiségeiben – kívülről is – jól látható módon kifüggeszteni.

**8.)**

Szerződő Felek rögzítik, hogy a Háziorvos helyettesítését csak olyan orvos láthatja el, aki a háziorvosi feladatkörre előírt személyi feltételeknek megfelel. A megfelelő helyettesítésről a Megbízott maga köteles gondoskodni. A helyettesítés tényét, a helyettesítő orvos személyét és elérhetőségét Megbízott minden esetben köteles haladéktalanul írásban közölni a Megbízóval. A helyettes háziorvos a helyettesítést saját rendelőjében is végezheti. A helyettesítéssel kapcsolatban felmerülő költségek a Megbízottat terhelik.

**9.)**

Megbízott köteles 4/2000.(II.25.) EüM. rendeletben meghatározott megfelelő képesítésű szakdolgozót saját költségén alkalmazni, akinek helyettesítéséről is szükség esetén neki kell gondoskodni.

**10.)**

Megbízott vállalja, hogy a háziorvosi tevékenység ellátása során az önálló védőnői szolgálattal együttműködik, a vonatkozó jogszabályok előírása szerint.

**11.)**

A Megbízó a Megbízott részére a szerződésben rögzített tevékenység végzésére a jelen szerződés fennállásáig ingyenesen használatba adja a 8649 Balatonberény Béke u. 2. sz. alatt található orvosi rendelőt, illetve a 8711 Vörs, Alkotmány u. 25/B. sz. alatt lévő orvosi rendelőt, a szerződés aláírásával egyidejüleg felvett – Megbízott által készített – Balatonberény – Vörs vonatkozásában bontott leltárban megjelölt eszközökkel, mely a szerződés mellékletét képezik.

Szerződő Felek megállapodnak abban, hogy a szerződés megszűnése esetén a Megbízott köteles a leltárban szereplő tárgyakkal a Megbízó felé elszámolni. Amennyiben a leltárkészlet időközben változna, úgy erről a felek kölcsönösen kötelesek egymást írásban tájékoztatni és a leltárt módosítani.

A Megbízó vállalja, hogy a rendelők, mint helyiségek folyamatosan rendeltetésszerű használatra alkalmas állapotban lesznek, óvja az épület állagát, és elvégzi a szükséges felújítási munkálatokat.

Szerződő Önkormányzatok megállapodnak abban, hogy a háziorvosi körzet tekintetében a megbízó részéről a balatonberényi rendelő vonatkozásában Balatonberény Község Önkormányzata, míg a vörsi rendelő vonatkozásában Vörs Község Önkormányzata köteles biztosítani a rendelők jogszabályi előírások szerinti minimum tárgyi eszköz ellátottságát, valamint az Internet-hozzáférést és az Ixnet programot. Azon tárgyi eszközök beszerzésével, karbantartásával, felújításával illetve kiadásokkal kapcsolatban, amelyek nem oszthatók a két rendelőhelyiség vonatkozásában (fenntartással összefüggő kiadások) Szerződő Önkormányzatok úgy állapodnak meg, hogy ezen költségek – a betegkártyák megoszlásának figyelembevételével – 1/3 része Vörs Község Önkormányzatát, míg 2/3 része Balatonberény Község Önkormányzatát terhelik.

Szerződő Felek megállapodnak abban, hogy a háziorvosi körzetben végzett tevékenység ellátásához célszerűségi szempontból szükséges műszerek, eszközök beszerzésében együttműködnek. Megbízó kijelenti, hogy a Megbízott ezen igényeit az Önkormányzatok lehetőségeik függvényében bírálják el, külön megállapodások keretében.

**12.)**

A vörsi rendelő vonatkozásában a rezsi költségek viselését a Megbízott és Vörs Község Önkormányzata külön megállapodásban rögzítik.

A balatonberényi rendelő vonatkozásában Balatonberény Község Önkormányzata és a Megbízott a rezsi költségek tekintetében akként állapodnak meg, hogy a rendelő rezsiköltségei közül a víz-, áram-, és gázfogyasztás költségéből – figyelemmel a védőnői helyiségre – 60 % a háziorvosi rendelőt, míg 40 % a védőnői szolgálatot terheli. A háziorvosi rendelő rezsi költségét Balatonberény Község Önkormányzata köteles megfizetni. A rezsiköltség átvállalásának indoka a 2023. 03.0-től megváltozott finanszírozás, amely megszűntette a háziorvosoknak a területi ellátási kötelezettségután járó ellentételezést, valamint a vörsi rendelést biztosító területi pótlékot.

Balatonberény Község Önkormányzata és Megbízott rögzítik, hogy az Önkormányzat a műszaki lehetőségekhez és anyagi forrásaihoz képest – saját költségén – külön mérőórákat kíván felszereltetni a rendelőhelyiséget és a védőnői helyiséget is magában foglaló ingatlanban.

A háziorvosi tevékenység és a védőnői szolgálat működésének biztosításaként a munkahelyekre elfogadott hőmérsékletet a Megbízottnak biztosítania kell.

**13.)**

Szerződő Felek rögzítik, hogy Megbízott kötelessége saját költségén a rendelőhelyiség felújításnak nem minősülő, folyamatos karbantartása.

Megbízott gondoskodik a folyamatos gyógyító munkához szükséges fogyóeszközök beszerzéséről és pótlásáról.

Megbízott tudomásul veszik, hogy a fentebb megjelölt rendelő-helyiségeket, valamint a leltárban szereplő eszközöket tagjain és alkalmazottain keresztül rendeltetésszerűen köteles használni. A rendeltetésellenes használat következtében bekövetkező károkért, illetve leltárhiányért a vonatkozó jogszabályok szerint anyagi felelősséggel tartozik.

**14.)**

A Megbízott tevékenységének ellátásához szükséges fedezetet az Egészségbiztosítási Alap kezelőjével kötött finanszírozási szerződés alapján folyósított összegből biztosítja. A finanszírozási szerződés megkötéséhez a Megbízó jelen szerződés aláírásával hozzájárul azzal, hogy a megbízás teljesítése másra át nem ruházható.

**15.)**

A Szerződő felek között jelen szerződéssel létrehozott megbízási jogviszony megszűnik, ha:

* a Háziorvos működtetési joga bármilyen okból megszűnik,
* a Háziorvos halálával,
* a Háziorvos az önálló orvosi tevékenység gyakorlásához előírt bármely

jogszabályi feltételnek nem felel meg,

* a Megbízott finanszírozási szerződése az OEP-pel, vagy jogutódjával bármilyen okból

megszűnik,

* a Megbízott bármilyen okból jogutód nélkül megszűnik,
* a működtetési jog értékesítésével,
* az ÁNTSZ illetékes intézete által kiadott működési engedély visszavonásával,
* az alapellátással és a működéssel kapcsolatos jogszabályi változás esetén, ha a

Megbízott az új feltételeknek megfelelően nem köt módosító szerződést a Megbízóval.

A jelen megbízási szerződést a Megbízott abban az esetben jogosult azonnali hatályú felmondással megszüntetni, ha a Megbízó a megbízási szerződésben, vagy a jogszabályban foglalt kötelezettségét írásbeli felhívás ellenére, ismételten megsérti.

A Megbízó azonnali hatályú felmondással szünteti meg a megbízási szerződést, ha a Megbízott, illetve a Háziorvos a jelen szerződésben foglalt kötelezettségét írásbeli felhívás ellenére, bizonyíthatóan saját hibájából ismételten megszegi, illetve, ha megsérti a 4/2000.(II.25.) EüM. rendeletben foglalt, rá vonatkozó előírásokat.

Az azonnali hatályú felmondás a jogviszonyt a felmondásnak a címzett által történt átvétele napján szünteti meg. A felmondás kézbesítésére Szerződő Felek alkalmazni rendelik a postai szolgáltatások ellátásáról és minőségi követelményeiről szóló 79/2004.(IV.19.) Korm.rendeletnek a hivatalos iratok kézbesítésére vonatkozó külön szabályokról szóló 29.§-át.

A jelen megbízási szerződés a hatálybalépését követően rendes felmondással bármelyik fél által 6 (hat) hónapos felmondási idővel szüntethető meg. A felmondást a másik féllel írásban, indokolással kell közölni.

Szerződő Felek megállapodnak abban, hogy a Megbízott 30 napos elmondási idővel írásban felmondhatja a megbízási szerződést abban az esetben, ha jelen szerződésben rögzített tevékenység végzésére az OEP, illetve jogutódja részéről nyújtott finanszírozás a jogszabályok változása miatt negatívan változna, és ez nem tenné lehetővé a tevékenység szakmai előírásoknak megfelelő tisztességes ellátását.

Jelen szerződés megszűnése esetén Megbízó az önálló orvosi tevékenység végzésére lehetőség szerint olyan, szakmailag alkalmas személyt bíz meg, aki a Szerződő Felek számára kölcsönösen elfogadható.

**16.)**

Szerződő Felek megállapodnak abban, hogy a szerződést közös megegyezéssel, írásban módosíthatják, illetve megszüntethetik.

**17.)**

Szerződő Felek kijelentik, hogy a jelen szerződésből eredő jogaik gyakorlása és rájuk háruló kötelezettségeik teljesítése során a jóhiszeműség és tisztesség követelményének megfelelően, kölcsönösen együttműködve, a szerződéses jogviszonnyal kapcsolatban felmerülő minden lényeges körülményről egymást tájékoztatva fognak eljárni.

Szerződő felek tudatosan törekednek arra, hogy jelen szerződésből eredő esetleges vitás kérdéseket a másik fél érdekeinek messzemenő figyelembevételével egymás között, békésen, elsősorban peren kívül rendezzék.

**18.)** Kártérítés:

Bármelyik szerződő fél a megkötött megbízási szerződés megszegésével a másik félnek okozott kárért a polgári jogi felelősség szabályai szerint köteles helyt állni. (Ptk. rendelkezései)

**19.)** Kártalanítás:

Az önkormányzat általi körzetmódosítás miatt bekövetkezett, a háziorvost ért kár esetén az érintett települési önkormányzat, mint megbízó kártalanítási kötelezettséggel tartozik, amelynek megállapításánál figyelembe kell venni a háziorvosi szolgáltató (megbízott) által a finanszírozása keretében kapott egy éves összeget.

A kártalanítás mértékét a felek a körzetből kikerült betegek arányában állapítják meg a praxis adott évre vonatkozó finanszírozási összegének figyelembe vételével. Amennyiben a megbízó önkormányzat a teljes körzetet megszünteti, a praxis teljes éves finanszírozását köteles a praxisjog tulajdonosa részére megfizetni kártalanítás címén.

Az önkormányzati körzetmódosítást követően a megbízott haladéktalanul köteles kártalanítási igényét a megbízó önkormányzat felé írásban bejelenteni. A kártalanítás összege vonatkozásában annak bizonyítása a megbízottat terheli, melyet köteles az éves finanszírozásra vonatkozó, OEP által kiállított hiteles dokumentummal is igazolni. A megbízó önkormányzat a kártalanítás összegét a kártalanítási igény szerződésszerű bejelentését követő 30 napon belül köteles átutalással megfizetni a megbízott részére a megbízottnak a……. Banknál vezetett…….számú számlájára.

A kártérítés, illetve a kártalanítás vonatkozásában esetleges vita esetén a Felek kötelesek egymással elsősorban peren kívül, személyes egyeztetés útján egyezségre jutni.

**20.)**

A jelen megbízási szerződésben nem szabályozott kérdésekben a Ptk. és a fentebb hivatkozott jogszabályok rendelkezései alkalmazandók.

A felek a szerződést elolvasták, értelmezték, és mint akaratukkal mindenben megegyezőt jóváhagyólag aláírták.

Balatonberény, 2025………………………

Druskoczi Tünde Deák Tamás

Balatonberény Község Önkormányzat Vörs Község Önkormányzat

Megbízó képviseletében: Megbízó képviseletében:

Druskoczi Tünde polgármester Deák Tamás polgármester

dr. Belina Csaba

BelinaMed Kft

Megbízott képviseletében:

dr. Belina Csaba ügyvezető

1. Melléklet

Háziorvosi rendelési idő

Hétfő: 08:00-11:00,

11:00-12:00 telefonos prevenció

Kedd: 08:00-10:30 Vörs

11:00-12:00

Szerda: 08:00-11:00

11:00-12:00 telefonos prevenció

Csütörtök: 08:00-10:30

10:30-12:00 elérhetőségre optimalizált vörsi gyógyszerírás

Péntek: 08:00-11:00

11:00-12:00 telefonos prevenció

Heti 2 óra tanácsadás a védőnői szolgálattal előre egyeztetett időpontban.

