Előterjesztés a volt HM üdülő egyéb hasznosítási lehetőségeiről!

Előzmény: 2014.06.20-án SZT-101035 számú állami vagyonba tartozó ingatlan ingyenes önkormányzati tulajdonban adásáról szerződést kötött az MHV Zrt. vagyonkezelő Honvédelmi Minisztérium és az Önkormányzat a Balatonberény 41/5 hrsz. szám alatt felvett (8649 Balatonberény Béke utca 10-12) elhelyezkedő „kivett üdülőépület, udvar” megnevezésű ingatlan 1/1 tulajdoni hányada vonatkozásában.

Az önkormányzat üsz:1904-4/2015. számon szerződésmódosítás iránti kérelmet nyújtott be az MHV Zrt-z, az átadott ingatlan felhasználási céljának módosítása érdekében. Az önkormányzat képviselő-testülete 84/2014. (VIII.28.) számú kt. határozatában döntött arról, hogy a Balatonberény 41/5 hrsz. alatti ingatlan tekintetében kezdeményezi a szerződésmódosítását, mely szerint az ingatlan a Magyarország helyi önkormányzatról szóló 2011. évi CLXXXIX. tv. 13§ (1) bekezdés 13. és 15. pontjában meghatározott turizmus, sport és ifjúsági ügyek céljára kívánja módosítani a felhasználást.

Az ingatlanra 2029.07.15-ig elidegenítési tilalom van érvényben.

2015-ben készült egy állapot felmérés a volt HN üdülő főépületéről és a faházakról, amihez árajánlat is lett csatolva.

2019.03.25. Berény Bringa Bázis néven készült egy koncepció és látványterv, költségvetéssel együtt.

2021.03.15-én pályázati felhívás lett közzétéve a volt HM üdülő bérleti jogviszonyban történő hasznosításra.

2022.08.18-án újabb pályázati felhívás történt. Erre egy pályázat érkezett a II. Kerület Utánpótlás Futball Club részéről. A benyújtott pályázatot a képviselő-testület 176/2022. (X.25.) számú határozatával elbírálta, érvényesnek nyilvánította, és úgy döntött, hogy a pályázóval bérleti szerződést kíván kötni. Sajnos a gazdasági helyzet és egyéb körülmények miatt, többszöri határidő módosítás után az önkormányzat elállt a szerződéstől, hisz a bérlő a szerződési feltételeket nem teljesítette.

Jelen helyzet:

1. Gondolkodhatunk újabb pályázat kiírásán, ami azzal jár (ha egyáltalán lesz pályázó), hogy hosszú időre elköteleződik az önkormányzat és nem lesz lehetősége a településnek az ingatlan bárminemű hasznosítására. (Az ingatlan 2029.07.15-től az önkormányzat tulajdonába kerül.) Pozitívum, hogy bérlő vállalja a volt HM üdülő rendbetételét és állagmegóvását.
2. 2025.01.28-án bejártam az üdülő területét. Siralmas látvány fogadott, évek alatt semmilyen állagmegóvás nem történt az épületekre vonatkozóan. Az udvaron történtek munkálatok: fákat vágtak ki, volt bozót irtás. A faházak olyan állapotban vannak, hogy az elbontás a legegyszerűbb megoldás. Ugyanakkor a palatető azbesztet tartalmaz, (ami veszélyes hulladéknak számít), óriási költség az elszállíttatásuk és megsemmisítésük. Gondolkodhatunk egy faház megújításában (könnyűszerkezetes faház), az Erdei iskolához közelebb eső valamelyik faház megfelelő lenne kezdetnek. A kerékpáros turizmust kihasználva lehetne szálláshelyet biztosítani. Az iskola dolgozója eltudná végezni az ehhez kapcsolódó feladatokat. Hátrány, hogy viszonylag nagyobb összegbe kerülne a beruházás.
3. Várhatunk pályázati lehetőségre, ami az ingatlan felújítására vonatkozna. Bár azt gondolom, ha lesz is ilyen pályázat sokkal kevesebb lenne a támogatási összeg, mint ami az ingatlan felújításához szükséges. De még mindig gondolkodhat a képviselő-testület a több lépcsős felújításban.

Kérem, a Tisztelt képviselő-testületet, hogy az előterjesztést véleményezze, átgondolja, kiegészítse, javaslatot tegyen.

Tisztelettel:

Salamon Erzsébet Ágnes

Képviselő

Balatonberény, 2025.02.02.